**Какво е най-важно на света?**

 **есе**

 Знаете ли, настръхвам като си спомня. Искам да споделя с вас, читателите ми, това, което прочетох. Силно се надявам да успее да докосне и вашите сърца по някакъв начин. Наскоро, разглеждайки из социалните мрежи, съвсем случайно, попаднах на една мисъл, написана на английски език. Толкова ме развълнува... Преведох я, написах я с големи букви върху един плакат и я нашарих с най-пъстрите бои, които имам. Окачих я на гардероба в стаята ми, точно до огледалото. Всеки път, когато поглеждам себе си с неувереност и несигурност, да мога да хвърлям поглед и върху нея.

 Та, мисълта гласеше: „Надявам се да се влюбиш в това да бъдеш жива”. За мен това е най-важното нещо на света. Да изживееш истински всеки един миг и да бъдеш самият ти истински – да бъдеш себе си.

 Дори сега, пишейки това, аз я чувствам и преживявам отново. Иска ми се да размишляваме над нея. Защо толкова силни емоции тя успя да породи в мен? Толкова много малки, но важни неща изпускаме да си припомним, бързайки да изглеждаме добре за общество без ценности, напирайки да влезем в стая, пълна с празни души. Понякога лежа и си мисля колко много ми е дал Бог, просто дарявайки ме с възможността да бъда жива и здрава. Не просто съществуваща. Дал ми е душа, готова да обича, две здрави ръце, които копнеят да прегръщат и милват. С тях мога да нарисувам планини и да напиша романи, за това колко величествени са те. В моментите, в които творя с любов, следвам мечтите си и създава изкуство, аз вече мога да се нарека Човек, с главно Ч.

 За пример мога да дам думите на Гео Милев: *„Човешкият живот ще бъде един безконечен възход – нагоре! нагоре!*Земята ще бъде рай – ще бъде*!“* Нима този великолепен поет, останал легенда в българската ни литература, е спрял да твори, притежавайки само едно око? Нима известният композитор Бетовен спира да свири на пиано, защото започва да губи слуха си? Не, именно това ги изгражда като истински личности. Защото ние хората не осъзнаваме колко много малките неща могат да ни направят щастливи. Колко много можем да дадем, когато обичаме. Колко много можем да обикнем себе си, когато бъдем обичани. Любовта завинаги ще остане висша ценност, разположена на върха на световната пирамида. Доста често тя ни съживява и пречиства, а ние започваме да жадуваме за още от живота.

 Веднъж, в една късна и студена вечер, запалили печката на село, с мама си разказвахме истории. Тя ми разкри тайната как са се срещнали с татко ми. Как е имала само едно важно условие: ,,Човек да е, нищо повече не ми трябва” – мечтаела си е тя. Тръпки, обходиха цялото ми тяло. Затова и аз мисля по начина, по който мама цял живот ме е учила. Да бъдем хора, да правим добрини, но без да очакваме същото в замяна, защото тогава не е от сърце. Красотата се появява, когато поставим възвишените човешки ценности пред всичко останало. Точно тогава ще можем да бъдем пример за подражание и на останалите. Трябва да се учим от грешките си, не да се ядосваме на себе си или пък да хулим съдбата. Защото дори болката поражда вдъхновение, от което можем да черпим. Трябва да вярваме, че за всичко има начин, щом желанието е силно. Че всичко можем да постигнем, просто като бъдем здрави и бъдем себе си.

 Добротата се крие зад всеки ъгъл, стига да имаме очи да я видим и истинска душа, където да я приютим. Вчера дори, прибирайки се от училище видях как майка и син, хранеха бездомно кученце, което не можеше да върви. Седнах на една пейка, близо до тях и просто се наслаждавах на гледката. Очите ми се напълниха със сълзи. Те прегърнаха кученцето и го взеха със себе си. Тъкмо щях да тръгвам, но успях да стана свидетел и на още една добрина. Една възрастна жена не можеше да пренесе тежките, пазарски чанти, които носеше, и един младеж, без да се замисли, се отзова на помощ. Старицата се усмихна до уши и двамата приказливо запрашиха към дома ѝ. А аз бях наистина щастлива, че успях да попадна на случки, които изпълниха душата ми с надежда и вяра.

 Светът е пълен с доброта, усмивки и любов, но за жалост често забравяме за това и се фокусираме върху маловажните неща в живота. Всеки ден трябва да си повтаряме, че не е важно с какво сме облечени, важно е с какво ще облечем сърцата си. Не е от значение колко думи изричаме, щом не са дела. Няма смисъл от изминалия ден, ако поне веднъж не сме били причина за усмивката на някого. Ние, хората, можем да бъдем промяна. Можем да бъдем надежда. Можем да бъдем каквото си пожелаем. Но завинаги ще останем победители, щом притежаваме едно добро сърце и една чиста душа. Само тогава ще можем да се издигнем над недостатъците си. Само тогава ще можем да оставим един положителен отпечатък върху обществото и света.

 Бъдете добри, бъдете себе си, бъдете честни и всеотдайни, бъдете истински. Бъдете Човеци преди всичко!

*Ива Георгиева Георгиева, 18 г. XII кл. от Стара Загора*

*Литературен клуб към ЦПЛР - Стара Загора,*

*гр. Стара Загора, п.к. 6000, ул. „Захарий Княжески“ 71, ет.3*

*literaturenklubcplrstz@gmail.com*

 *ръководител: Невена Божкилова, 0876397676*